SL Uradni list Evropske unije C 193/12

Končno poročilo pooblaščenca za zaslišanje (1)

COMP/39.579 – Detergenti za gospodinjstva

2011/C 193/05

Ta postopek poravnave se nanaša na kartel med podjetji Henkel, Procter & Gamble (v nadaljnjem besedilu: P&G) ter Unilever, katerega cilj je bila utrditev tržnih položajev in usklajevanje cen na trgu z močnimi detergenti v obliki praška za strojno pranje perila, ki so se prodajali potrošnikom. Skupna kartelna kršitev je zajemala Belgijo, Francijo, Nemčijo, Grčijo, Italijo, Portugalsko, Španijo in Nizozemsko, trajala pa je od 7. januarja 2002 do 8. marca 2005.

Ozadje

Zadeva se je začela po tem, ko je podjetje Henkel maja 2008 vložilo prošnjo za imuniteto. Podjetju je bila 12. junija 2008 odobrena pogojna imuniteta pred globami. Julija 2008 so bili nato izvedeni inšpekcijski pregledi v prostorih več proizvajalcev detergentov, vključno s podjetjema P&G ter Unilever. Aprila 2008 so bili nadaljnji inšpekcijski pregledi opravljeni v prostorih podjetja Unilever. Podjetji P&G ter Unilever sta septembra 2008 oziroma oktobra 2009 vložili prošnji za prizanesljivost.

Komisija je 21. decembra 2009 začela postopek v skladu s členom 11(6) Uredbe(ES) št. 1/2003 (2). 23. decembra 2009 so bile te tri stranke uradno pozvane, naj pisno sporočijo, ali so pripravljene začeti pogovore, namenjene predložitvi vlog za poravnavo (3). Vse stranke so sprejele poziv in začeli so se dvostranski pogovori o poravnavi z Generalnim direktoratom (GD) za konkurenco.

Postopek poravnave

Pogovori o poravnavi so potekali v treh glavnih fazah med junijem 2010 in januarjem 2011. V tem času so se zvrstili trije krogi uradnih dvostranskih srečanj med Komisijo in vsako od strank.

Na teh srečanjih so bile stranke ustno seznanjene z nasprotovanjem, ki ga je Komisija nameravala podati proti njim, in dokazi v podporo temu nasprotovanju. Po prvem srečanju junija 2010 je bil strankam v prostorih GD za konkurenco omogočen dostop do relevantnih dokazov in vseh ustnih izjav. Strankam je bil dan dostop tudi do seznama vseh dokumentov v spisu Komisije in kopija dokazov, ki jim je že bila dana na vpogled, da bi lahko ugotovile svoj položaj glede določenega časovnega obdobja ali drugih vidikov kartela. Podjetji Henkel in Unilever sta zahtevali nadaljnji dostop do spisa Komisije, ki je bil po mnenju Komisije utemeljen in zato odobren. Stranke so bile seznanjene tudi z oceno razpona verjetnih glob, ki jih bo Komisija naložila v okviru postopka poravnave.

Ob koncu tretjega kroga srečanj so stranke Komisiji predložile svoje uradne vloge za poravnavo v skladu s členom 10a(2) Uredbe Komisije (ES) št. 773/2004 (4). V teh vlogah za poravnavo so podjetja Henkel, P&G ter Unilever jasno in nedvoumno priznala svojo odgovornost za kršitev člena 101 PDEU in člena 53 Sporazuma EGP. Poleg tega so matična podjetja vseh treh strank, Henkel, P&G ter Unilever, jasno in nedvoumno priznala, da so odgovorna za ravnanje svojih hčerinskih družb, udeleženih v kartelu. V vlogah za poravnavo so stranke potrdile tudi, (i) da so bile zadostno obveščene o nasprotovanju, ki ga je Komisija nameravala podati proti njim, in da so imele dovolj priložnosti, da glede tega nasprotovanja izrazijo svoje mnenje, (ii) da ne nameravajo zahtevati dostopa do spisa ali ustnega zaslišanja, če bosta obvestilo o nasprotovanju in končni sklep odražala vsebino njihovih vlog za poravnavo, ter (iii) da se strinjajo, da sta obvestilo o nasprotovanju in končni sklep izdana v angleščini.

Komisija je 9. februarja 2011 sprejela obvestilo o nasprotovanju, ki je odražalo vsebino vlog strank za poravnavo in ki je bilo strankam vročeno v prostorih GD za konkurenco.

Vse stranke so v odgovorih potrdile, da je obvestilo o nasprotovanju odražalo vsebino njihovih vlog za poravnavo in da ostajajo zavezane postopku poravnave. Komisija je tako lahko takoj izdala sklep v skladu s členoma 7 in 13 Uredbe (ES) št. 1/2003.

Osnutek sklepa

Osnutek sklepa ohranja nasprotovanje iz obvestila o nasprotovanju in torej odraža tudi vsebino zadevnih vlog strank za poravnavo. V skladu s tem se osnutek sklepa nanaša le na nasprotovanje, o katerem so stranke imele priložnost izraziti svoje mnenje.

Ob upoštevanju navedenega in dejstva, da stranke name ali na člana urada za zaslišanje, ki je bil prisoten na srečanjih za poravnavo, niso naslovile nobenega vprašanja glede dostopa do spisa ali svojih pravic do obrambe, menim, da je bila v tej zadevi pravica do zaslišanja vseh strank v postopku spoštovana.

V Bruslju, 12. aprila 2011 Michael ALBERS

(1) V skladu s členom 15 Sklepa Komisije (2001/462/ES, ESPJ) z dne 23. maja 2001 o mandatu pooblaščenca za zaslišanje v nekaterih postopkih o konkurenci (UL L 162, 19.6.2001, str. 21).

(2) Uredba Sveta (ES) št. 1/2003 z dne 16. decembra 2002 o izvajanju pravil konkurence iz členov 81 in 82 Pogodbe (UL L 1, 4.1.2003, str. 1).

(3) Uredba Komisije (ES) št. 622/2008 o spremembi Uredbe (ES) št. 773/2004 glede vodenja postopkov poravnave v kartelnih zadevah, UL L 171, 1.7.2008, str. 3, in Obvestilo Komisije o vodenju postopkov poravnave za sprejetje odločb v skladu s členoma 7 in 23 Uredbe Sveta (ES) št. 1/2003 v kartelnih zadevah, UL C 167, 2.7.2008, str. 1.

(4) Uredba Komisije (ES) št. 773/2004 z dne 7. aprila 2004 v zvezi z vodenjem postopkov Komisije v skladu s členoma 81 in 82 Pogodbe o ustanovitvi Evropske skupnosti (UL L 123, 27.4.2004, str. 18).